בזכות סיירת שקיפות: סיעות כחול-לבן וישראל ביתנו החליטו לוותר על העלאת השכר הקרובה. "לאחר שקיבלנו פניות רבות", סיפר לנו ניסנקורן, "הסכמנו כל חברי הסיעה שאם ניאלץ לצאת לבחירות, אין הצדקה לקבל תוספת שכר". הערכה: הדבר יחסוך לנו מעל ל-600 אלף שקלים בשנה. מתקדמים לשאר הסיעות
שכר חברי הכנסת עומד כיום על קצת יותר מ-44 אלף שקלים בחודש (ברוטו). מדי ינואר השכר קופץ באופן אוטומטי, בגלל הצמדה לשכר הממוצע במשק. השנה צפוי שהשכר יזנק ביותר מ-1,300 שקלים לכל ח"כ וזאת אחרי שנה שלמה (!) בה הכנסת בכלל בפגרת בחירות. ראוי שכל הח"כים יודיעו שהם מוותרים על עליית השכר, לפחות עד שהכנסת תחזור לעבוד. לכן פנינו יחד עם חברי סיירת השקיפות, ליו"ר הוועדה המסדרת ח"כ ניסנקורן ולחבריו לסיעה במטרה שיקדם דיון וידחה את העלאת השכר.  הליכוד התנגדו והדיון לא צלח, אך ניסנקורן, יחד עם חברות הכנסת פנינה תמנו-שאטה, מיקי חיימוביץ ויעל גרמן, קידמו החלטה סיעתית בכחול-לבן לוותר על העלאת השכר הצפויה. "לאחר שקיבלנו פניות רבות, הסכמנו כל חברי הסיעה שאם ניאלץ לצאת לבחירות, אין הצדקה לקבל תוספת שכר" סיפר לנו ניסנקורן. המהלך הזה צפוי לחסוך לנו כחצי מיליון שקל בשנה הקרובה – אבל זה לא מספיק. רוב חברי הכנסת עדיין לא הודיעו שהם יוותרו על תוספת השכר הקבועה והמיותרת. סיעת ישראל ביתנו הצטרפה ליוזמה והודיעה שכל חברי הסיעה מוותרים על תוספת השכר הצפויה. אז מה עושים מכאן? 